b'\n_START_ARTICLE_\nIbbit-Lim\n_START_SECTION_\nVladanje\n_START_PARAGRAPH_\nZnan je samo s fragmenta njegovega bazaltnega torza, odkritega leta 1968 v Tel Mardihu. Fragment je bil del votivnega kipa boginje I\xc5\xa1tar. Stal je v njenem templju v akropoli Eble, Na klinopisnem napisu je ime mekija (kralja) Eble Ibbit-Lima, sina Igri\xc5\xa1-Heba, in izjava, da je bil kip postavljen \xc2\xbbosem let po I\xc5\xa1tarini pojavi v Ebli\xc2\xab. Napis se zagotovo nana\xc5\xa1a na izvolitev boginje I\xc5\xa1tar za zavetno bo\xc5\xbeanstvo Eble, ki jo je najverjetneje opravil prav Ibbit-Lim osem let pred postavitvijo kipa._NEWLINE_Ibbit-Limov torzo je bil prvi dokaz, ki je omogo\xc4\x8dil  istovetenje  Tel Mardiha s starodavno Eblo, katere lokacija se je izgubila._NEWLINE_Ibbit-Lim je kot eden prvih, \xc4\x8de ne prvi vladar tretjega kraljestva Ebla, ukazal gradnjo mestnega obzidja.  Imeni Ibbit-Lima in njegovega o\xc4\x8deta Igri\xc5\xa1-Heba, za katerega ni znano, da je bil kralj,  sta amoritski, kar ka\xc5\xbee, da so bili prebivalci tretjega kraljestva Ebla ve\xc4\x8dinoma Amoriti, tako kot v celi  takratni Siriji.'